**Pályázati Felhívás**

**A Szociális és Gyermekvédelmi Főigazgatóság**

**(1132 Budapest, Visegrádi u. 49.)**

**egyfordulós, nyilvános pályázatot hirdet a**

**Kecskemét belterület 2385/8/A/12 helyrajzi számú,**

**természetben a 6000 Kecskemét, Juhar u. 9. III/12. szám alatt**

**található 26 m2 alapterületű lakás**

**bérleti szerződés útján történő hasznosítására vonatkozóan**

A **Szociális és Gyermekvédelmi Főigazgatóság** (a továbbiakban: ***Kiíró***) a nemzeti vagyonról szóló 2011. évi CXCVI. törvény (a továbbiakban: ***Nvt***.), az állami vagyonról szóló 2007. évi CVI. törvény (a továbbiakban: ***Vtv***.) és az állami vagyonnal való gazdálkodásról szóló 254/2007. (X. 4.) kormányrendelet (a továbbiakban: ***Vhr***.) vonatkozó előírásai alapján

**egyfordulós nyilvános pályázat**

keretében a szerződéskötés napjától **5 éves határozott idejű bérleti szerződés útján** kívánja bérbe adni a Magyar Állam 1/1 arányú tulajdonában és a ***Kiíró*** vagyonkezelésében lévő, Kecskemét belterület **2385/8/A/12** helyrajzi számú, természetben a **6000 Kecskemét, Juhar u. 9. III/12.** szám alatt található, egy szobás, **26 m2** alapterületű, **komfortos komfortfokozatú lakást** (a továbbiakban: ***Bérlemény***) – a jó erkölcs szabályaiba nem ütköző lakás célú használatra. A bérlemény jelenleg lakott, emiatt a bérleti jogviszony kezdő napja 2017. november 30.

**Pályázati felhívás és részletes tájékoztató** (a továbbiakban: ***Tájékoztató***):

A Bérleményről bővebb információt és a nyilvános pályázati eljárás részletes szabályait, ingatlan megtekintésével kapcsolatos információkat a Tájékoztató tartalmazza.

A Tájékoztató mellékletét képezi:

* 1. sz. melléklet: alaprajz

A Tájékoztatóban foglaltak tudomásul vétele a részvétel elengedhetetlen feltétele. A Tájékoztató **a** [**www.szgyf.gov.hu**](http://www.szgyf.gov.hu)honlapon érhető el**.**

**Rangsorolás szempontja:**

A Kiíró által meghatározott **minimális havi bérleti díj,** amelynél kisebb összegű pályázati ajánlat nem tehető, **az 36.400 Ft, azaz Harminchatezer-négyszáz forint.** A bérleti díjat a pályázat nyertese, havi rendszerességgel, egy összegben, a részletes tájékoztató 4. sz. mintanyilatkozatában szereplő bérleti szerződés tervezetében (a továbbiakban: ***bérleti szerződés tervezet***) meghatározott bankszámlára, átutalással köteles megfizetni. A Kiíró halasztott fizetést vagy részletfizetést nem fogad el.

A bérleti díj nem tartalmazza a bérlemény működtetéséhez szükséges közüzemi költségeket, így különösen (pl.: a víz, fűtés, villany, csatorna, szemétdíj, esetlegesen felmerülő közös költség stb.) költségeit.

A Kiíró fizeti meg a szolgáltatók felé a közüzemi költségeket, melyet továbbszámláz a bérlőnek. A bérlő köteles a továbbszámlázott közüzemi díjakról szóló számlák összegét 15 napon belül megfizetni.

A pályázat nyertesével kötött bérleti szerződés alapján a bérleti díj összege minden évben a Központi Statisztikai Hivatal által meghatározott előző évi fogyasztói árindexnek megfelelő mértékben emelkedik.

**Az ajánlattevő az ajánlatban köteles feltüntetni az általa megajánlott havi bérleti díj összegét.**

**Kiíró az ajánlatokat az ajánlatok rangsorolásakor a megajánlott havi bérleti díj mértéke alapján bírálja el. Az érvényes ajánlatot benyújtók közül a pályázatot a legmagasabb bérleti díjat megajánló ajánlattevő nyeri.**

**Az első helyre sorolt pályázati ajánlatok azonossága esetén az ajánlatok rangsorolására közjegyző jelenlétében lefolytatott sorsoláson kerül sor.**

A pályázat nyertese köteles a bérleti szerződés tervezetében foglalt feltételekkel, a bérleti szerződés megkötését megelőzően **2 havi bérleti díj összegének megfelelő összegű kauciót a nyertességről szóló értesítés átvételét követő 5 munkanapon belül a Kiíró** részére Magyar Államkincstárnál vezetett 10025004-00333214-00000000 számú számlájára történő átutalással **megfizetni. A kaució** ily módon történő **megfizetése a bérleti szerződés megkötésének feltétele.**

**Ajánlat benyújtása:**

**Az ajánlat benyújtásának határideje: 2017. október hó 30. napja 10.00 óra**

**Az ajánlat benyújtásának formai előírásai:**

Az ajánlatot úgy kell összeállítani, hogy abban a lapokat átlyukasztva zsineggel össze kell fűzni, a zsineg végeit papírcímkével az ajánlat hátsó borítólapjához kell ragasztani, a címkét a borítólappal átfedően alá kell írni, gazdálkodó szervezet esetén pecséttel el kell látni. A pályázati ajánlatban nem lehetnek közbeiktatások, törlések vagy átírások, kivéve az ajánlattevő által tett hibák kijavítását, ez esetben azonban a javítást az ajánlatot aláíró személynek vagy személyeknek a kézjegyükkel külön el kell látniuk. A bérleti díj összege nem javítható.

A pályázati ajánlatot oldalszámozással kell ellátni, aminek eggyel kell kezdődnie és oldalanként eggyel kell növekednie. Elegendő a szöveget vagy számokat tartalmazó oldalakat számozni, az üres oldalakat, a címlapot és a hátlapot is el lehet látni számozással, ez azonban nem szükséges.

**Az ajánlat benyújtásának helye és módja:**

Az ajánlatot lezárt csomagban vagy borítékban, magyar nyelven, a Tájékoztatóban foglalt alaki és tartalmi követelményeknek megfelelően, írásban, postai úton vagy személyesen, a képviseletre jogosult személy vagy meghatalmazott képviselő útján **a Szociális és Gyermekvédelmi Főigazgatóság Bács-Kiskun Megyei Kirendeltségén (cím: 6000 Kecskemét, Deák Ferenc tér 3. 718-as szoba) kell benyújtani** egy eredeti példányban a pályázati felhívás közzétételétől az ajánlat benyújtásának határideje lejártáig.

**Az ajánlaton fel kell tüntetni:**

* az „***Ajánlat***” kifejezést,
* a következő **jeligét**: „***Juhar u. 9. III/12. sz. alatti lakás bérlete***.”
* valamint a következő **feliratot**: „***A bontás időpontjáig nem nyitható fel***!”.

**Az ajánlatot tartalmazó lezárt csomagon vagy borítékon egyéb felirat, cégjelzés vagy feladó nem szerepelhet.**

Amennyiben az ajánlat személyes benyújtása során meghatalmazott képviselő jár el, a képviseleti jogosultságát teljes bizonyító erejű magánokiratba foglalt meghatalmazással, gazdálkodó szervezet nevében eljáró képviselő képviseleti jogosultságát pedig cégkivonattal és aláírási címpéldánnyal köteles igazolni.

**A postai úton megküldött ajánlatnak** a Kiíró Bács-Kiskun Megyei Kirendeltségének a címére még az ajánlat benyújtására előírt **határidő lejárta előtt be kell érkeznie.**

A személyesen benyújtott ajánlat átvételét a Kiíró Kirendeltségének munkatársa átvételi elismervénnyel igazolja. **Az ajánlatok személyes benyújtására hétfőtől csütörtökig 8 és 16 óra között, pénteken 8 és 14 óra között, az ajánlat benyújtására meghatározott határidő utolsó napján pedig 8 és 10 óra között** van lehetőség.

Amennyiben az ajánlat a rendelkezésre álló benyújtási határidő lejártát követően érkezik a megjelölt címre, a Kiíró az elkésett ajánlatokat jogosult felbontani és azt az ajánlattevő részére visszaküldeni, azzal a tájékoztatással, hogy az ajánlat – annak elkésettsége okán – az ajánlatok értékelésénél nem vehető figyelembe.

Az ajánlat benyújtásával vagy egyéb, a nyilvános pályázati eljárással kapcsolatos küldemények postai feladásából származó valamennyi kockázatot (pl.: késedelmes kézbesítés, a küldemény megsérülése, elvesztése stb.) az ajánlattevő viseli.

**Ajánlati kötöttség:**

Az ajánlattételi határidő lejártát követően **a benyújtott ajánlatok csak a Kiíró felhívására módosíthatók**, a megajánlott havi bérleti díj azonban nem módosítható és a módosított pályázati ajánlatnak is meg kell felelnie a Tájékoztatóban meghatározott valamennyi feltételnek.

**Az ajánlattevő ajánlati kötöttsége akkor kezdődik, amikor az ajánlattételi határidő eltelt.**

Az ajánlattevő ajánlatához a pályázati felhívásban meghatározott benyújtási határidő lejártától számított **60 napig kötve van**, kivéve, ha a Kiíró ezen időponton belül a pályázat nyertesével szerződést köt, a pályázati felhívást a Vhr. 34. § (3) bekezdése szerint visszavonja, vagy a pályázatot a Tájékoztató 11.2. pontja alapján eredménytelennek minősíti.

**Amennyiben Kiíró a pályázat elbírálási határidejét meghosszabbítja, az ajánlattevő ajánlati kötöttsége annak függvényében meghosszabbodik.**

**Az ajánlatok felbontása:**

A határidőben beérkezett pályázati ajánlatokat tartalmazó zárt borítékokat a Kiíró Értékelő Bizottsága **2017.** **október hó 30. napján 12 óra 15 perckor** bontja fel, amelyről jegyzőkönyvet készít. A bontáson a Kiíró képviselői lehetnek jelen.

Kiíró az ajánlatokat az ajánlattételi határidő lejártától számított **30 napon belül bírálja el, és állapítja meg a pályázat eredményét, amelyet valamennyi ajánlattevővel az elbírálást követő 8 napon belül írásban közöl.**

**A Kiíró fenntartja jogát, hogy:**

* az ajánlattételi határidő lejártáig a - felhívás megjelenésével azonos módon értesítve az érdeklődőket - a pályázati felhívást módosítsa vagy visszavonja,
* az ajánlattételi határidő lejártáig az ajánlattételi határidőt meghosszabbítsa,
* a Vhr. 41. § (6) bekezdésében foglalt esetekben, vagy ha általa előre nem látható és elháríthatatlan ok következtében beállott lényeges körülmény miatt a szerződés megkötésére vagy annak teljesítésére nem lenne képes, a pályázati eljárást eredménytelennek nyilvánítsa,
* a nyertes ajánlattevő visszalépése vagy vele szemben valamely kizáró ok a szerződéskötésig történő felmerülése esetén, illetőleg a Tájékoztató 13. pontjában és azok alpontjaiban rögzített esetekben a Vhr. 41. § (4) bekezdése alapján, a Kiíró – új pályázat kiírása helyett – a szerződés ilyen okból történő megszűnésétől számított 30 napon belül jogosult felajánlani az ajánlatok értékelésénél a soron következő helyezett részére, hogy a nyertes ajánlattevő által megajánlott feltételekkel a Kiíróval szerződést kössön,
* a nyertes ajánlattevővel kötött bérleti szerződés tekintetében történő bérbeadói jogutódlás esetén vagy egyéb okból, ha a szerződésbe bérbeadóként másik személy vagy szervezet lép be – a Polgári Törvénykönyvről szóló 2013. évi V. törvény szerződés átruházásra vonatkozó szabályai szerint – jogosult kezdeményezni bérlő felé, hogy a bérleti szerződésbe maga helyett a jogutód belépjen, és bérlő hozzájárulása esetén jogosult a bérlővel együtt bérleti szerződés ennek megfelelő módosítására,
* ha az ajánlattevő az Nvt. 3. §-a alapján nem minősül átlátható szervezetnek, vagy a Vtv. 25. § és 25/A. §-ai alapján kizáró okok hatálya alá esik vagy később beállott következmény folytán már nem minősül átláthatónak vagy később merül fel kizáró ok és a pályázati eljárás még nem zárult le, akkor az ajánlattevő ajánlatát Kiíró – a kizáró ok felmerülésére hivatkozással – érvénytelenné nyilvánítja, a bérleti szerződés megkötését követően pedig a Kiíró – az átláthatóság igazolása vagy a kizáró ok fenn nem állásának igazolására irányuló felhívás eredménytelenségét követően – a bérleti szerződés azonnali hatályú felmondására jogosult.

A Kiíró jogfenntartó nyilatkozata alapján tett intézkedése miatt az ajánlattevő kártérítési igény előterjesztésére nem jogosult.

**Érvényes az ajánlat, ha:**

* megfelel a Tájékoztatóban és a vonatkozó jogszabályokban foglalt feltételeknek;
* azt a Tájékoztatóban meghatározott, illetve szabályszerűen meghosszabbított ajánlattételi határidőben nyújtották be, az ajánlat postai úton történő megküldése esetén az ajánlat az ajánlattételi határidő lejártáig a Kiíróhoz megérkezett;
* az ajánlat tartalmazza a Tájékoztatóban foglalt tartalmi előírásokat és ahhoz valamennyi, a Tájékoztatóban meghatározott melléklet csatolásra került,
* az ajánlattevő az ajánlatot a Tájékoztatóban részletezett formai előírásoknak megfelelően nyújtja be,
* az ajánlattevő a Vhr. 42. §-a alapján megfelel az összeférhetetlenségi szabályoknak,
* az ajánlattevővel a Tájékoztatóban foglalt kizáró okok egyike sem áll fenn, és nem került sor az ajánlattevőnek a pályázati eljárásból történő kizárására,
* az ajánlattevő a Tájékoztatóban foglalt pénzügyi, gazdasági és műszaki, szakmai alkalmassági kritériumoknak megfelel.

**Hiánypótlásra** a Tájékoztatóban meghatározott esetekben van lehetőség.

**Érvénytelen az ajánlat**, ha az az érvényességi feltételeknek részben vagy egészben, a hiánypótlást követően sem felel meg. Az érvénytelen ajánlat az ajánlatok értékelésénél nem vehető figyelembe.

**Érvénytelen az eljárás,** ha az ajánlatok elbírálásakor az összeférhetetlenségi szabályokat megsértették, valamelyik részt vevő az eljárás tisztaságát vagy valamely ajánlattevő érdekeit súlyosan sértő cselekményt követett el, illetve ha valamelyik részt vevő vagy az érdekkörébe tartozó más személy a pályázat titkosságát megsértette.

Az ajánlat elkészítésével és benyújtásával kapcsolatos minden költség az ajánlattevőket terheli.

A pályázati felhívás a [www.mnvzrt.hu](http://www.mnvzrt.hu) honlapon „Pályázatok/Felhívások, hirdetmények/További üzleti lehetőségek” menüpontban, illetve a [www.szgyf.gov.hu](http://www.szgyf.gov.hu) honlapon olvasható. A részletes tájékoztató a [www.szgyf.gov.hu](http://www.szgyf.gov.hu) honlapon érhető el. A pályázattal kapcsolatban – kiegészítő tájékoztatásnak nem minősülő kérdésekben – további felvilágosítás kérhető a Kiíró Bács-Kiskun Megyei Kirendeltségén (telefon: +36 76/680-122).

**Kecskemét, 2017. szeptember 28.**

 **…………………………………………**

 **dr. Tóth Mária igazgató**

 Bátori Zsolt főigazgató

 meghatalmazása útján

 **Szociális és Gyermekvédelmi**

 **Főigazgatóság**

 ***Kiíró***

 képviseletében